*****

ΚΑΝΟΝΙΣΜΟΣ (ΕΟΚ) αριθ. 2553/90 ΤΗΣ ΕΠΙΤΡΟΠΗΣ

της 3ης Σεπτεμβρίου 1990

για την τροποποίηση του κανονισμού (ΕΟΚ) αριθ. 891/89 σχετικά με ειδικές λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1340/90 (2), και ιδίως το άρθρο 12 παράγραφος 2,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς στον τομέα της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 1806/89 (4), και ιδίως το άρθρο 10 παράγραφος 2,

Εκτιμώντας:

ότι ο κανονισμός (ΕΟΚ) αριθ. 891/89 (5), όπως τροποποιήθηκε τελευταία από τον κανονισμό (ΕΟΚ) αριθ. 1105/90 (6), προβλέπει στο άρθρο 12 για τον τομέα των σιτηρών και του ρυζιού τα ποσά της εγγύησης που αφορούν τα πιστοποιητικά εισαγωγής και εξαγωγής · ότι παρατηρήθηκαν τελευταία σημαντικές διακυμάνσεις των τιμών στην παγκόσμια αγορά των σιτηρών και του ρυζιού, καθώς και διακυμάνσεις των νομισμάτων· ότι η εξέλιξη αυτή συνεπάγεται τον κίνδυνο να μην καλύπτουν πλέον τα ποσά εγγύησης για τα πιστοποιητικά εξαγωγής τις διακυμάνσεις των επιστροφών κατά τη διάρκεια ισχύος του πιστοποιητικού· ότι είναι αναγκαίο να αυξηθούν τα ποσά αυτά κατ' αναλογία· ότι είναι, εξάλλου, σκόπιμο υπό τις συνθήκες αυτές να αυξηθεί το ποσό της εγγύησης που αφορά το πιστοποιητικό εισαγωγής του ρυζιού, λαμβανομένης υπόψη της σχέσης που υφίσταται μεταξύ του ισχύοντος ποσού και της αξίας του προϊόντος·

ότι πρέπει κατά συνέπεια να τροποποιηθεί ο κανονισμός (ΕΟΚ) αριθ. 891/89·

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 12 του κανονισμού (ΕΟΚ) αριθ. 891/90 αντικαθίσταται από το ακόλουθο κείμενο:

«Άρθρο 12

Το ποσό της ενίσχυσης που αφορά τα πιστοποιητικά για τα προϊόντα που προβλέπονται στο άρθρο 1 του κανονισμού (ΕΟΚ) αριθ. 2727/75 και στο άρθρο 1 του κανονισμού (ΕΟΚ) αριθ. 1418/76 είναι:

α) 0,60 Ecu ανά τόνο, εφόσον πρόκειται για πιστοποιητικά εισαγωγής ή εξαγωγής, για τα οποία δεν έχει καθοριστεί εκ των προτέρων η εισφορά κατά την εισαγωγή, η επιστροφή ή η εισφορά κατά την εξαγωγή,

β) εφόσον πρόκειται για πιστοποιητικά εισαγωγής που συνεπάγονται εκ των προτέρων καθορισμό της εισφοράς,

- 16 Ecu ανά τόνο για τα προϊόντα που υπάγονται στους κωδικούς ΣΟ 0709 90 60, 0712 90 19, 1001 10 10, 1001 10 90, 1001 90 91, 1000 90 99, 1002 00 00, 1003 00, 1004 00, 1005 10 90, 1005 90 00, 1007 00 και 1008·

- 23 Ecu ανά τόνο για τα προϊόντα που υπάγονται στον κωδικό ΣΟ 1006 (με εξαίρεση τον κωδικό 1006 10 10)·

- 4 Ecu ανά τόνο για τα άλλα προϊόντα,

γ) 38 Ecu ανά τόνο για τα προϊόντα που υπάγονται στον κωδικό ΣΟ 1103 11 10 και για τα προϊόντα που αναφέρονται στο άρθρο 1 του κανονισμού (ΕΟΚ) αριθ. 1418/76 εφόσον πρόκειται για πιστοποιητικά εξαγωγής, για τα οποία έχει καθοριστεί εκ των προτέρων η επιστροφή ή η εισφορά. Για τις εξαγωγές προς τις χώρες ΑΚΕ που πραγματοποιούνται βάσει πιστοποιητικού με ειδική διάρκεια ισχύος σύμφωνα με το άρθρο 11 του παρόντος κανονισμού, η εν λόγω εγγύηση καθορίζεται σε 18 Ecu ανά τόνο,

δ) 23 Ecu ανά τόνο για τα άλλα προϊόντα που αναφέρονται στο άρθρο 1 στοιχεία α), β), γ) και δ) του κανονισμού (ΕΟΚ) αριθ. 2727/75, με εξαίρεση τα προϊόντα που υπάγονται στον κωδικό ΣΟ 1107, εφόσον πρόκειται για πιστοποιητικά εξαγωγής, για τα οποία η επιστροφή ή η εισφορά καθορίζεται εκ των προτέρων. Για τις εξαγωγές προς τις χώρες ΑΚΕ που πραγματοποιούνται βάσει πιστοποιητικού με ειδική διάρκεια ισχύος σύμφωνα με το άρθρο 11 του παρόντος κανονισμού, η εν λόγω εγγύηση καθορίζεται σε 10 Ecu ανά τόνο,

ε) 18 Ecu ανά τόνο για τα προϊόντα που υπάγονται στον κωδικό ΣΟ 1107, εφόσον πρόκειται για πιστοποιητικά εξαγωγής, για τα οποία η επιστροφή ή η εισφορά κατά την εξαγωγή καθορίζεται εκ των προτέρων.

Ωστόσο, για τα πιστοποιητικά που εκδίδονται σύμφωνα με το άρθρο 9 παράγραφος 2, η εγγύηση αυτή ανέρχεται σε:

- 28 Ecu ανά τόνο για τα πιστοποιητικά που έχουν εκδοθεί από 1ης Ιανουαρίου έως 30 Απριλίου,

- 38 Ecu ανά τόνο για τα πιστοποιητικά που έχουν εκδοθεί από 1ης Ιουλίου έως 31 Δεκεμβρίου.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 134 της 28. 5. 1990, σ. 1.

(3) ΕΕ αριθ. L 166 της 25. 6. 1976, σ. 1.

(4) ΕΕ αριθ. L 177 της 24. 6. 1989, σ. 1.

(5) ΕΕ αριθ. L 94 της 7. 4. 1989, σ. 13.

(6) ΕΕ αριθ. L 111 της 1. 5. 1990, σ. 48.